
נכחו:

חברי הוועדה:	דוד טל  -  היו"ר
	איוב קרא


מוזמנים:	מזל בר-נתן           - המוסד לביטוח לאומי
	עו"ד רועי קרת      - המוסד לביטוח לאומי
	אראלה הדר          - המוסד לביטוח לאומי
	שרה כהן               - מנהלת המח' לשירותי רווחה, המשרד לקליטת העלייה


יועץ משפטי:                עו"ד משה בוטון
	

מ"מ מנהלת הוועדה:   ורד שפץ


קצרנית:                       עפרה הירשפלד


סדר היום:   הסכם בדבר מתן קצבאות לילדים שעלו לישראל ללא הורים (הארכת תוקף).

- - - - - - -

הסכם בדבר מתן קצבאות לילדים שעלו לישראל ללא הורים (הארכת תוקף)

היו"ר דוד טל:

	אני פותח את ישיבת הוועדה.  

	הנושא הבא בסדר-היום:  הסכם בדבר מתן קצבאות לילדים שעלו לישראל ללא הורים (הארכת תוקף).    עו"ד קרת, בבקשה.

עו"ד רועי קרת:

	קצבאות ילדים משולמות היום להורה המבוטח, וכדי שתשולם קצבת ילדים צריך שההורה יהיה מבוטח בישראל.  נתקלנו בבעיה של ילדים שעלו ללא הורים, ונמצא שאין להם הורה מבוטח, ורק מהטעם הזה הם לא יכלו לקבל קצבת ילדים, כי לא היה מי שיקבל אותה בשבילם.

היו"ר דוד טל:

	 אני מבין שההארכה היא מוגבלת.
	
עו"ד משה בוטון:

	ההסדר הזה הוא מ-1991.  אולי נקבל הסבר למה בכל פעם רק מאריכים תוקף.  למה לא עושים את זה הסדר של קבע?  

היו"ר דוד טל:

	למי זה מפריע אם נפתח את זה, כמו שפתחנו את החוק בנושא הנאצים לפני הפגרה, שלא הגבלנו את התקופה?  

נטאשה כשר:
	
	כי בעבר היו עם זה בעיות.

היו"ר דוד טל:

	 למה?  תסבירי לנו.

נטאשה כשר:
	
	אני לא רוצה להיכנס לזה.

היו"ר דוד טל:

סליחה, אם את לא רוצה להיכנס לזה, אנחנו נפתח את ההגבלה הזאת.  את צריכה עכשיו לשכנע אותנו כדי שאנחנו נתמוך בעמדתך.  אם אני אשתכנע, אני מבטיח לך שכמו תמיד אני אתמוך בעמדתך.

נטאשה כשר:
	
בסדר.  במקרה של ילדים שעולים עם הוריהם, הכסף הולך להורים, או לאפוטרופוס, אם יש אפוטרופוס.  במקרה של ילדים שעולים ללא הורים נשאלת השאלה למי הולך הכסף.  הכסף הולך לאותן מסגרות שבהן הילדים נמצאים.


עו"ד משה בוטון:

משפחה אומנת.

נטאשה כשר:

זה לא תמיד משפחה אומנת.  יש גם ארגונים ומוסדות שבמסגרתם הילדים האלה נמצאים, ובעבר היו טענות קשות מצד המועצה לשלום הילד על אי-סדרים במוסדות האלה.  נשאלו שאלות קשות לגבי עצם המסגרות שבאמצעותן הילדים עולים.

היו"ר דוד טל:

האם רק בגלל הקצבאות היו אי-סדרים, או גם בגלל נושאים אחרים?

נטאשה כשר:
	
	ההסדרים היו קשורים גם לקצבאות.  לכן אמרנו שאנחנו לא רוצים להנהיג את זה קבע.

היו"ר דוד טל:

	אתם הרשות המבצעת.  איפה שיש אי-סדרים, למה לא תשלחו את המשטרה או את הפרקליטות שיתבעו לעשות סדר  אם מוסד כלשהו לא עומד בסדרים?

נטאשה כשר:

	אני חושבת שכן עשו סדר בנושא הזה.

היו"ר דוד טל:

	 אם עשו סדר אז אפשר להמשיך להעביר את הקצבאות.

נטאשה כשר:

	עדיין יש עם זה בעיה.  עלולות להיווצר פה בעיות ואני לא בטוחה שנרצה להמשיך עם ההסדר הזה.

היו"ר דוד טל:

	 אם תעבירי את זה רק לארבע שנים, אי הסדרים ייפסקו בזמן הזה?

נטאשה כשר:

	אנחנו מבקשים לא לעשות את זה קבע מכיוון שאנחנו חוששים שהנושא הזה הוא בעייתי.

היו"ר דוד טל:

	 אני מוכרח לומר לך שלא שכנעת אותי ואת גם לא רוצה לענות לשאלתי.  אשר על כן אנחנו נאשר את ההסכם ללא הגבלה.  אם תרצי לשכנע אותנו ותשתמשי בארגומנטים יותר מוצלחים, נשמח מאד להשתכנע.

חברי ועדת העבודה והרווחה מאשרים את ההסכם בדבר מתן קצבאות לילדים שעלו לישראל ללא הורים, ואנחנו נעשה את זה כאמור, ללא הגבלה עד ל-2004.

האם למישהו מהמוזמנים יש הערות?
נטאשה כשר:

	שר האוצר לא יחתום על ההסכם הזה.

היו"ר דוד טל:

	 ועדת העבודה, הרווחה והבריאות החליטה כך.  ששר האוצר לא יחתום על זה, והוא יקבל את הביקורת הציבורית.  מאחר שנציגת האוצר, עם כל הכבוד, לא הצליחה לשכנע את חברי הכנסת, אנחנו מאשרים את הבקשה ללא הגבלה.

עו"ד משה בוטון:

	גב' כשר, אני נוכחתי בכל ההארכות ותמיד ביקשו להאריך את התוקף לתקופת זמן מסוימת, כדי לבדוק מה קורה בשטח וללמוד מהניסיון.  מ-1991 עד עכשיו, לפי מיטב ידיעתי, לא קיבלנו אף דיווח ביניים מה קרה בענין הזה.

נטאשה כשר:

	לפני שנתיים – שלוש שנים היה פה ספור גדול, וגם המועצה לשלום הילד היתה פה.

היו"ר דוד טל:

	אבל מ-1994 אנחנו לא קיבלנו מסמך.

נטאשה כשר:

	אנחנו התלבטנו קשות וחשבנו לא להאריך את תוקף ההסכם הזה ובסופו של דבר הארכנו אותו.

עו"ד משה בוטון:

	מה תעשו במשך ארבע השנים האלה?  אתם תעשו מחקר, או מה?

נטאשה כשר:

יכול להיות שלא נאריך את ההסכם, או שנאריך אותו במתכונת אחרת.  היו כל מיני אפשרויות של הארכה.  אם הוועדה לא תאשר את הבקשה להארכת תוקף, אנחנו נעשה בחינה מחדש.  יכול להיות שלא נרצה להאריך את ההסכם.  כל פעם שאנחנו מאריכים את תוקפו אנחנו עושים זאת בלב כבד, כי אנחנו לא בטוחים שהדברים נעשים עד הסוף כפי שהיינו רוצים.

היו"ר דוד טל:

אני רוצה לומר לך שהוועדה מאשרת את ההסכם.  היא רק אומרת שהיא לא מגבילה את התוקף לתקופה של חמש שנים.  בלי ההגבלה הזאת.

נטאשה כשר:

אבל ההסכם הוא בין האוצר לבין המוסד לביטוח לאומי.

היו"ר דוד טל:

מצוין.  אם האוצר ירצה עכשיו לא לקיים את ההסכם, שלא יקיים אותו.  הרשות המחוקקת סבורה, וגם הנחתה כרגע את האוצר לקיים את ההסכם כפי שהובא לידיעתנו, להוציא את המגבלה בענין תוקף ההסכם.  לא תרצו לקיים אותו, תצטרכו - - -

נטאשה כשר:

נביא הסכם אחר.  את ההסכם הזה אנחנו לא מקבלים כרגע.

היו"ר דוד טל:

בסדר.  

ועדת העבודה, הרווחה והבריאות של הכנסת אישרה את ההסכם הזה, כאמור,  ללא הגבלה.

שרה כהן:

אני נציגת משרד הקליטה ואני רוצה להגיד לנטאשה כשר שהצורך קיים, כי אנחנו רואים בקרב העולים שמגיעים מספר לא מבוטל של ילדים שמגיעים בצמידות לבני משפחה אחרים, ואני חושבת שההסכם עד כה היה הסכם נכון וחשוב שהוא יוארך.

נטאשה כשר:

יכול להיות שנקבל את ההסכם ונעשה שהוא יוארך לגבי ילדים שצמודים לבני משפחה אחרים.  יכול להיות שנעשה את זה.  אם הוועדה לא תאשר את ההסכם כמו שסוכם בין האוצר לבין המוסד לביטוח לאומי, אז נפתח הכל מחדש.

היו"ר דוד טל:

רבותיי, אשר על כן אנחנו מאשרים, כאמור, את ההסכם בדבר מתן קצבאות לילדים שעלו לישראל ללא הורים, ומאד-מאד מקווים שהרשות המבצעת תבצע את מה שהרשות המחוקקת מבקשת ממנה ותקיים את ההסכם ככתבו, לא כלשונו, מפני שביטלנו את המגבלה של התוקף עד 2004.  אנחנו נעשה את זה ללא מגבלה.

נטאשה כשר:

	לא נוכל לאשר את ההסכם, כפי שהוא בנוסח הקיים, ללא הגבלת זמן.  אפשר יהיה לאשר אותו בנוסח אחר יותר מגביל של ההסכם.

עו"ד משה בוטון:

	מה זה מגביל?  באיזה מובן, לשלם פחות כסף?

נטאשה כשר:

	זה לא ענין של כסף. יש בעיה כאשר ילדים עולים ללא הורים, עם כל מיני מסגרות שאנחנו לא יודעים עד כמה המסגרות האלה  מסודרות ומה קורה שם עם הילדים.

היו"ר דוד טל:

	 אני לא מקבל את זה, מפני שאם המסגרת לא מסודרת, אז היא לא מסודרת גם לשנתיים ולארבע שנים.






	אני שוב אומר שהוועדה אישרה את ההסכם.  אתם יכולים לא לבצע אותו, ואני מודיע לך שאם האוצר מביא לכאן דבר והוא חושב שהוועדה הזאת תהיה חותמת גומי, בבחינת כזה ראה וקדש, היה לא תהיה בוועדה הזאת.  לוועדה הזאת יש שיקול-דעת והוועדה סבורה שנכון לא להגביל את זה בזמן.  אם האוצר רוצה עכשיו לא לבצע, כמו הרבה דברים אחרים, הוא יוכל לא לבצע, אבל אז הוא יצטרך להתמודד עם הביקורת הציבורית בנושא הזה.

	נכון לעכשיו ישיבה זו סגורה.  תודה רבה.
	

- - - - - - - -


הישיבה נסתיימה  בשעה 10:30 



